google/wiki40b huggingface dataset:
Airlift

Airlift er et norsk helikopterselskap med hovedbase på Førde lufthamn, Bringeland i Gaular kommune.
Airlift har en flåte på 17 helikoptre bestående av Eurocopter AS 350 Equireuil, Airbus AS332 Super Puma (SAR og tungløft) samt Eurocopter AS 365N2 Dauphin. Selskapet operer ut ifra hovedbasen i Førde samt Kinsarvik (Hardanger) og Longyearbyen. I 2017 overtok Airlift lostjenesten for Kystverket med baser i Bergen og Hammerfest. I den forbindelse gikk man til innkjøp av tre stk. Leonardo AW169.
Selskapet er i dag blant de ledende helikopterselskapene i Europa. Selskapet utfører en stor variasjon av arbeidsoppgaver i inn- og utland med bl.a. person- og materielltransport, mastemontering, linjestrekk, film og foto, betongtransport, søk og redning (SAR), isbjørnmerking, rasbefaring og -sikring, gull- og kull-leting skogbrannslukking, polare ekspedisjoner og tungløft. Airlift opererer helikoptrene som utfører transportoppdrag og redningshelikoptertjeneste for Sysselmannen på Svalbard.
Airlift har også egen teknisk avdeling som utfører lett og tungt vedlikehold av maskinparken samt en designavdeling.

Historie

Selskapet ble etablert i 1986 og het opprinnelig Eeg-Henriksen helikopter. Det ble startet av Torbjørn Lie direkte foranlediget av at Helikopter Service kjøpte opp og la ned Helitourist AS i 1984.
Airlift kjøpte opp Helikoptertjeneste AS med hovedbase i Kinsarvik i 1999.
Selskapet overtok kontrakten med flyging for Sysselmannen på Svalbard fra Helikopterservice i 1996. Det hadde kontrakt med Rikstrygdeverket om Luftambulansetjenesten med helikopter fram til 2002 da Norsk luftambulanse tok over denne delen av operasjonene.
Selskapet eies av Blueway, som igjen er eid av Reiten & Co og Helicopter Transportation Group.
Sørlandshallen

Sørlandshallen er en idrettshall i Kristiansand.  
Hallen ligger i Sørlandsparken ved E18, øst for sentrum i nærheten av Kristiansand Dyrepark, Sørlandets Travpark og Sørlandssenteret. Agder Fotballkrets benytter hallen til innendørs fotball, blant andre av Start. Tidvis benyttes hallen til innendørs gocart. Sørlandshallen har 7500 m² utstillingsflate. Her arrangeres også varemesseer, konserter, banketter og lignende.
Qatars sentralbank

Qatars sentralbank (engelsk: Qatar Central Bank (QCB), arabisk: مصرف قطر المركزي) er sentralbanken i Qatar.

Historie

Qatar fikk sin uavhengighet fra Storbritannia 3. september 1971. Fram til 1966 var det valutar som var knyttet til det britiske pundet (Pound Sterling) som var i sirkulasjon i Qatar, eksempelvis indisk rupi og Gulf-rupi. Den 6. juni 1966 devaluerte India de to rupi'ene med ca. 35%, dette gjorde at mange land i Midtøsten som etablerte sine egne valutaer. Qatar og de fleste landene i Traktatkysten (Trucial States) innførte da saudiarabisk rijal som valuta, inntil de fikk etablert en egen valuta. 
Den 21. mars 1966 signerte Qatar og Dubai en felles valutaavtale, og etablerte et felles valutaråd: Qatar-Dubai Currency Board. Senere samme år, 18. september, utstedte dette valutarådet den første nasjonale valutaen; qatar-dubai rijal (QDR). 
Den 2. desember 1971 ble Dubai med i De forente arabiske emirater, og valutarådet ble erstattet med Qatar Monetary Agency (QMA). I 1973 fikk Qatar egen valuta, da qatarsk rijal (QR) ble etablert. QMA hadde som ansvar å holde stabil valutakurs mot andre valutaer, samt full konvertibilitet. Snart ble QR knyttet opp imot amerikansk dollar i stedet, med en kurs basert på USD sin kurs mot IMFs spesielle trekkrettigheter (SDR). Kursen mot andre valutaer skulle bestemmes ut ifra kursen på den amerikanske dollaren mot disse andre valutaene. På slutten av 1970-tallet revaluerte QMA den qatarske rijalen flere ganger mot USD, for å holde valutakursen stabil i forhold til valutaen hos sine handelspartnere; til sammen ble den revaluert 12 ganger fra 1976 til 1980. 
Qatars sentralbank, slik den framstår i dag, ble etablert i august 1993. Den har overtatt pengepolitikken fra QMA, med fast valutakurs. Raten er 3,64 qatarsk rijal pr amerikansk dollar. I 2001 besluttet GCC at alle medlemslandene skulle ha fast valutakurs mot amerikansk dollar, som en forberedelse til den valutaunionen

Sentralbanksjef

Pr november 2014 er HE, sjeik Abdullah Saoud Al-Thani sentralbanksjef. Visesentralbanksjef er HE, sjeik Fahad Faisal Al-Thani.
Kampanjen mot åndelig forurensning

Kampanjen mot åndelig forurensning (kinesisk: 清除精神污染) var en kinesisk politisk kampanje som pågikk mellom oktober 1983 og februar 1984, påbegynt av fraksjoner innen Kinas kommunistparti som fryktet at liberale vestlige idéer hadde fått fotfeste blant den kinesiske befolkning som et resultat av den pågående reform og åpning-politikken. Kampanjen døde hen litt ut på nyåret 1984.
Rammelsberggruvene

Historie

Gruvedrift i Rammelsberg blir første gang nevnt i 968 av Windukind av Corvey. Nylige arkeologiske funn nær Düna ved Osterode tyder på at gruvedriften startet allerede 2000 år tidligere. 
Keiser Henrik II av Det tysk-romerske rike som håpte å finne sølv i gruvene, etablerte seg med et anlegg ved sørenden av Rammelsberg. Gruvene fortsatte å være keiserlig eiendom til de ble overtatt av Heinrich von Braunschweig i 1552. Gruvene ble stengt i 1988.
Det anslås at det i alt er utvunnet 27 millioner tonn malm fra fjellet.
Etter at gruvene ble lukket av firmaet Preussag ble det opprettet et museum for å bevare kulturarven og for å vise historien om gruver og det industrielle utstyret knyttet til disse.
ØIF Arendal

Herrer Elite

ØIF Arendal har lang fartstid i norsk herrehåndball, hovedsakelig i 1. og 2. divisjon. 
Laget rykket ned fra 1. divisjon, til 2. divisjon etter 2006/2007. 
I sesongen 2007/08 vant klubben 2.divisjon og rykket opp.
Før sesongen 2008/09 ble laget forsterket med blant andre tidligere landslag- og Sandefjordspiller Preben Vildalen. Laget ble etter å ha slått Herulf 28-26 i Mossehallen for første gang klar for eliteserien i håndball for menn. Laget gjorde sin debut 26. september 2009, og slo Sandefjord 27-24 på hjemmebane.
Både i 2010 og 2011 endte ØIF på fjerdeplass i Postenligaen, og i 2012 på sjetteplass. I sluttspillet spilte laget seg frem til semifinale i 2010 og 2011 og tapte mot henholdsvis Fyllingen (2010) og Elverum (2011).
I sesongen 2012/2013 flyttet laget fra Nedeneshallen til nye Sør Amfi, som kan ta imot over 2000 tilskuere
30. desember 2014 vant ØIF Norgesmesterskapet i håndball for menn etter å ha slått Bodø 23–22 i cupfinalen. ØIF vant Eliteserien i håndball for menn 2014/15 og 2015/16
Actias ningpoana

Utseende

En stor, blekgrønn spinner. Vingeårene er rødlige og markerte. Den fremste delen av brystet og forvingenes fremkant er rødbrune. Begge vingepar har små, runde øyeflekker, den i forvingene er godt skilt fra fremkanten. Bakvingen er trukket ut til en stjert som er forholdsvis kort, rundt 2/3 så lang som resten av insektet.

Levevis

Larven lever på eik (Quercus), vier (Salix) og valnøtt (Juglans).

Utbredelse

Arten forekommer fra India og Sri Lanka i vest østover til Ussuriland (Øst-Sibir) og Japan.
Kollsnes

Gassterminal

Gassanlegget på Kollsnes i Øygarden vest for Bergen ble bygget for å behandler gassen fra Troll. Anlegget ble åpnet i 1996. Senere er også gass fra  Kvitebjørn og Visund ført i lang for prosessering på Kollsnes.
Anleggene ble opprinnelig bygget for en gassbehandlingskapasitet på 78 millioner standard kubikkmeter (Sm3) gass pr døgn. Kapasiteten er senere utvidet gjennom fjerning av flaskehalser i prosessanleggene, bygging av et nytt NGL-anlegg for mottak av gass fra Kvitebjørn feltet og fra Visundfeltet samt bygging av en ny eksportkompressor. Disse tiltakene har medført at anleggene i dag kan behandle inntil 144,5 millioner Sm3 naturgass i døgnet.  
På Kollsnes blir våtgassen (NGL – natural gas liquids) skilt ut av gassen. Tørrgassen komprimeres i store kompressorer som skyver den ut i rørsystemene som fører gassen til kundene i Europa. De seks gasskompressorene er elektrisk drevet og bruker til sammen omtrent 240 MW.
Kollsnesanlegget ble opprinnelig bygget og eiet av Trollgruppen. I utbyggingsfasen var Shell operatør. Ved oppstart av driften i 1996 overtok Statoil operatøransvaret.  Eierskapet til Kollsnes-anleggene ble overført fra Troll-gruppen til Gassled i 2003. Samtidig overtok Gassco AS operatøransvaret.

Trollfeltet

Trollfeltet er det største gassfeltet på norsk kontinentalsokkel. Gassproduksjonen startet i 1996. Gassen føres fra feltet i land til gassanlegget på Kollsnes gjennom tre rørledninger.

Kvitebjørn og Visund

I 1999 ble det besluttet at gassen fra Kvitebjørnfeltet skulle føres i land på Kollsnes. Gassen fra dette feltet har en sammensetning som gjør den velegnet for viderebehandling til oppgraderte produkter. Det ble bygget en ny fabrikk for ekstraksjon av våtgass fra den rike gassen fra Kvitebjørn. Den nye fabrikken representerte en investering på i underkant av tre milliarder kroner, og innledet en ny epoke på Kollsnes da den ble satt i drift 1. oktober 2004. Fra oktober 2005 ble også gass fra Visundfeltet ført i land på Kollsnes.
Med en kapasitet på 26 millioner Sm3 gass per døgn og stor fleksibilitet, kan det nye NGL-anlegget også foredle gass fra framtidige felt som bygges ut.

Vestprosess

Gjennom Vestprosess’ rørledning er anleggene på Kollsnes knyttet til anleggene på Mongstad, der våtgass fra Kollsnes fraksjoneres til propan, butan og nafta.
LLH Troms

LLH Troms er Landsforeningen for lesbiske, homofile, bifile og transpersoners fylkeslag i Troms. Fylkeslaget har per februar 2008 et styre på 7 personer, med Tonje Brox som leder. Fylkesstyret sitter i Tromsø, og det er i tillegg et lokallag i Harstad.
LLH Troms har flere undergrupper, blant andre volleyballgruppen Rassmus, Skeive & Barn, Foreldrenettverket og Temagruppa, og arrangerer den årlige festivalen Homsø.
LLH Troms jobber aktivt sammen med Tromsø kommune for å få opprettet en LHBT-plan.
Mer eller mindre mann

Mer eller mindre mann er en norsk spillefilm og et komisk drama fra 2012 med Henrik Rafaelsen og Janne Heltberg.
Filmen handler om Henrik (35) som tviholder på livet slik det var da han var 20, da han kunne feste med gutta, bli dullet av mamma og drive med barnslige ironiske leker med kjæresten. Men så blir kjæresten gravid, de flytter inn i et rekkehus og han får seg en seriøs jobb. Plutselig vet ikke Henrik hvordan han skal være. Er det slutt på festen? Henriks forsøk på å finne en slags balanse i livet sender han inn i den ene kleine situasjonen etter den andre. Det er ikke lett å bli voksen.
Regissør Martin Lund debuterte med Knerten gifter seg i 2010 og har stått bak flere prisvinnende reklame- og kortfilmer. Hans andre spillefilm Mer eller mindre mann vant den prestisjefylte hovedprisen for beste film i Karlovy Vary, en av Europas fire viktigste filmfestivaler. Her fikk også Henrik Rafaelsen prisen for beste hovedrolle. Ruben Thorkildsen er filmens produsent.
Skuespillere: Henrik Rafaelsen, Janne Heltberg, Tov Sletta, Per Kjærstad, Tore Sagen, Kim Eidhagen, Terje Ranes, Ågot Sendstad, Anne Ma Usterud.
Norsk kinopremiere: 14.09.2012
Oxynthes

Utseende

Middelsstore (vingespenn ca. 30 millimeter), litt smalvingede, brune smygere. Vingene er brune med hvite flekker, på undersiden av bakvingen med et hvitt tverrbånd.

Levevis

Larvene lever trlig på gress eller halvgress.

Utbredelse

Slekten er utbredt i Mellom- og Sør-Amerika.
Katakombene ved Kom El Shoqafa

Navnet

Katakombene fikk det arabiske navnet Kom El Shoqafa i betydningen «Steinhaugen» eller «Haugen med grus» ettersom området pleide å inneholde en haug med grus og potteskår fra terrakotta som hovedsakelig kom fra krukker og andre objekter gjort av keramikk. Disse var etterlatt av de som besøkte gravene, og som brakte med seg mat og vin som de konsumerte i løpet av besøket. Imidlertid hadde de åpenbart den tradisjon å ikke frakte dem med seg hjem fra de dødes sted, og ødela dem på stedet. På den tiden da gravene ble oppdaget var disse blitt til haug av keramisk grus og potteskår.

Utforming

Katakombene ligger på den vestlige nekropolis (gravplass) i Alexandria og består av tre nivåer (etasjer) som er hogd gjennom fast berg, det tredje nivået ligger helt under vann. Katakombene har en sentral tunnelnedgang med seks søyler som åpner opp en vestibyle. Til venstre er en triclinium, en gravbanketthall hvor venner og familie samlet seg på sitteplasser av stein som ble dekket med puter, både ved selve begravelsen og senere ved besøk for å minnes den avdøde.
En trapp av stein gikk ned til andre nivå, et område som er noe skummelt levende med skulpturer. I vestibylen er det to søyler som er toppet av dekorasjoner med blader fra papyrus, lotus og akantus i henhold til tradisjonene fra oldtidens Egypt, og to falker flankert med en bevinget solskive. Figurer av en mann og en kvinne er hogd inn i veggen. Mannens figur har en stiv, prestelig positur som er typisk for oldtidens egyptiske skulptur, men hodet er uthogd i den realistiske stilen til antikkens greske skulptur. Kvinnenes figur er også streng og stiv, men hårfrisyren er typisk for en romersk kvinne.
Det var tre store steinkister med ikke bevegbart dekke langs veggene av kammeret. Det er antatt at likene ble lagt ned i dem fra baksiden ved å benytte en passasje som går rundt på utsiden av gravkammeret. Det er en korridor med rundt 2 meter dype vegger i det sentrale gravkammeret med uthogde nisjer, hver av dem som ga gravplass for tre mumier.
Besøkende kan nå det første nivået via et hull eller revne i veggen i rotunden, som ble framstilt på en ukjent dato. Den fører til «Caracellas hall» hvor det ble funnet beinrester av hester og mennesker.
Planetvandring

Planetvandringer oppstår når en planet eller andre satellitter rundt en stjerne vekselvirker med en skive av gass eller planetesimaler, noe som fører til en endring i satellittenes baneparametere, spesielt store halvakse. Den generelt aksepterte teorien for planetdannelser fra en protoplanetarisk skive sier at slike planeter ikke kan dannes så nær sine stjerner på grunn av at det ikke er tilstrekkelig masse ved så lave radier og temperaturen er for høy til at stein- eller is-planetesimaler kan dannes.
Det har også blitt klart at planeter med terrestrisk masse kan være gjenstand for en rask vandring innover hvis de dannes mens gasskiven fremdeles finnes. Dette kan påvirke dannelsen av kjernene i kjermpeplanetene (som har masser i størrelsesorden 10 ganger jordens), hvis disse planetene dannes via kjerneakkresjonsmekanismer. Planetvandringer er den mest sannsynlige forklaringen på hot Jupitere, eksoplaneter med jovianske masser og baner på kun et par dager.
Tingsalen

Tingsalen er et bygg i Nygårdsgata 7 i Lillesand.
Den nederste delen av Tingsalen ble bygget som bolig av lensmann Christian Grøgaard i 1834. Huset er i empirestil og dimensjoner, halvvalmet tak og engelske skyvevinduer vitner om samme byggmester som for Nygårdgaten 1 bygget i 1827 av hans bror Johannes Grøgaard.
Tingsalen huser "Borger- og Almueskole" fra 1846 til 1872.
Rundt 1860 ble den øverste delen bygget til.
I 1852 ble Lillesands Sparebank opprettet og starter opp i Tingsalen, den gang Almueskolens lokaler.
Bygget huser også seilmaker og rettslokaler før Avholdslag kjøpte huset i 1894.
I 1985 ble Tingsalen overtatt av Lillesand Menighet som benyttet huset til menighetssenter.
Luftens eventyrer

Handling

Waldo Pepper (Redford) var krigsflyver under 1.verdenskrig som ikke fikk sjansen til å delta i kamp da han fikk tjeneste som flyinstruktør. Nå (1920-tallet) livnærer seg som luftakrobat og omtaler seg selv som verdens beste flyver. «Den beste» er tyskeren Kessler som skjøt ned 70 fly under krigen. Nå spiller de to mot hverandre under innspillingen av en film som snart viser seg å bli til blodig alvor.
En film om flypionerenes tid på begynnelsen av 1900-tallet.
Garsen

Garsen er en by i Kenya. Den ligger i fylket Tana River, på vestbredden av elva Tana. Ved folketellingen i 2009 hadde byen 2 904 innbyggere.
La Paz (México)

La Paz er en kommune lokalisert i sone III av delstaten México i Mexico.
Kommunen befinner seg ved grensen mellom delstaten México og den østlige delen av Mexicos føderale distrikt. Kommunen regnes med som en del av Mexico by og er med i storbyområdet ZMCM.
Kommunen har et landareal på 26,71 km², og i 2000 var det registrert 212 694 innbyggere. Administrativt senter for kommunen er Los Reyes Acaquilpan, også kjent som Los Reyes La Paz.
Linje A i Mexico bys metro har endestasjon i Los Reyes, La Paz stasjon. Motorveien fra Mexico by til Puebla går gjennom La Paz.
Antonio Pollarolo

Liv og virke

Antonio Pollarolo fikk musikkundervisning av sin far, Carlo Francesco Pollarolo, som var organist og operakomponist i Venezia. 
Rundt 1700 fikk han uroppført sin første opera, L'Aristeo, i Teatro San Cassiano. I 1702 ble han sin fars vikar ved orgelet i Markusdomen og i mars 1716 Benedetto Vinaccesis etterfølger som maestro di coro ved Ospedale di Direlitti. Etter at faren døde i 1723 overtok han organistposten ved Markusdomen, og i 1740 ble han Antonio Lottis etterfølger som kapellmester i kirka, etter å ha vært vikarierende kapellmester for ham fra 1733/1734.

Verk i utvalg

I samtiden ble Pollarolo ofte sammenlignet med faren, og maktet sjelden å komme ut av skyggen hans. Etter egne opplysninger skrev han i perioden 1716 til 1730 fire oratorier, tre pastoraler, en pasjon, tre messer, 185 motetter, 73 antifoner og annen kirkemusikk.
Lineox Enterprise Linux

Lineox Enterprise Linux er en tidligere finsk Linuxdistribusjon som var basert på Red Hat Enterprise Linux. Distribusjonen benyttet skrivebordsmiljøene GNOME og KDE og hadde 32-biter x86 og 64-biter x86-64 som plattform.
Første versjon var versjon 3.0 som ble lansert 29. januar 2004. Siste versjon var 4.096 og ble lansert 13. august 2006.
Suzanne Collins

Biografi

Karrieren hennes begynte i 1991 som forfatter til barne-tv show i Nickelodeon. Hun jobbet på flere tv-serier for Nickelodeon, inkludert  Clarissa Explains It All, The Mystery Files of Shelby Woo, Little Bear, og Oswald. Hun var også hovedforfatteren for Scholastic Entertainments Cliffords Puppy Days.
Etter å ha møtt forfatteren James Proimos, ble hun inspirert til å skrive sine egne barnebøker. Blant annet The Underland Chronicle (Det var den første boka i New York Times best selgende serie The Underland Chronicles). Den ble inspirert av Alice In Wonderland. I  2008 ble The Hunger Games (første bok) gitt ut.
Honndalstausene

Honndalstausene er en norsk folkemusikkgruppe fra Hornindal i Sogn og Fjordane. Gruppen har gitt ut fire album og ble nominert til Spellemannprisen i 1989, samme år som de også fikk Fylkeskulturprisen av Sogn og Fjordane fylkeskommune. De har også fått gode plasseringer i Landskappleiken. Honndalstausene består av sju kvinner som alle kommer fra Hornindal. «Honndal» er dialektutale for «Hornindal» mens «taus» er dialektord for «jente».
Gruppen spilte første gang sammen under en distrikstkappleik i 1983 og ble raskt et kjent navn som fikk et større publikum enn den vanlige folkemusikkscenen. De har spilt flere konserter i Norge og utlandet og har hatt flere fremføringer på TV og radio. Størst av disse er da de spilte under den siste TV-sendingen fra OL på Lillhammer der de spilte sammen med Sissel Kyrkjebø.
Gruppen spiller norsk folkemusikk med fokus på runddans og gammeldans. Alle medlemmene i gruppen spiller fele, men de har også med seg gjestemusikere som spiller andre instrumenter som trekkspill, gitar og kontrabass.
Derelophis

Utseende

Middelsstore (20-30 millimeter), kraftige, rødbrune til mørkbrune trebukker. Antennene er kraftige, i alle fall hos hannene tydelig sagtakkede, hos hannene tydelig lengre enn kroppen, hos hunnene omtrent to tredjedeler så lange som kroppen. Fasettøynene er store, rundede og litt utstående. Pronotum har rundede sider med 3-4 kraftige, skarpe pigger som sitter på sidekantenes fremre to tredjedeler. Overflaten er kraftig og tett punktert og nokså matt. Dekkvingene er parallellsidige med stumpvinklede "skuldre", overflaten grovt og tett punktert, litt læraktig, uten lengderibber. Beina er tynne og ikke spesielt lange, uten påfallende pigger.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten lever på Madagaskar.
John Carew

Bakgrunn

Carews far er fra Gambia, mens hans mor er norsk og kommer fra Heidal i Gudbrandsdalen. John Carew er konfirmert og døpt i Heidal. Elisabeth Carew er hans lillesøster.

Olympique lyonnais

Carew ble 7. januar 2006 gitt Kniksenprisen for sine prestasjoner i 2005 som spiller i den franske fotballklubben Olympique lyonnais.

Aston Villa

Milan Baros byttet med Carew og gikk da til Carews gamle klubb Olympique lyonnais. 
I et intervju med VG 11. august 2007 fortalte den norske landslagsspissen at han ikke ønsket eller klarte å være fullstendig oppslukt av fotball. «Det er grenser for hvor proff jeg gidder å være», sa han til avisen. Carew hevdet også at «hadde jeg terpet like mye og vært så proff som Ole Gunnar, så hadde jeg vært verdens beste spiss.»
John Carew lå i 2009 an til å bli første norske fotballspilleren som fikk et stadion oppkalt etter seg. Moderklubben Lørenskog planla på det tidspunket å bygge «John Carew Arena».

Landslagsspill

Carew debuterte på det norske A-landslaget den 18. november 1998, i en privatlandskamp mot Egypt. Resultatet i kampen ble uavgjort 1–1. Carew ble med denne kampen den første fargede spilleren på det norske landslaget. I perioder nektet han å spille på landslaget, og spesielt etter en episode i Drammen der han utøvde vold mot medspiller John Arne Riise etter en trening.
Carew spilte 91 A-landskamper, og scoret 24 mål for Norge. Fra før hadde han 37 kamper på aldersbestemte landslag.
Smicorhina sayi

Utseende

Middelsstore (ca. 25-30 millimeter), nokså langbeinte, avlange, svarte gullbasser. Pronotum er rødlig med fire svarte lengdestriper. Hannen har et T-formet framspring i pannen. Dekkvingene har opphøyde lengderibber.

Levevis

Nesten ingenting er kjent om disse billene, som tilsynelatende er ganske sjeldne.

Utbredelse

Arten er utbredt i Vest-Afrika (Guinea, Liberia, Kamerun).
FA-cupen 1875/76

FA-cupen 1875/76 var den femte sesongen av FA-cupen. 32 lag deltok, men fem lag spilte aldri en kamp. Finalen mellom Wanderers og Old Etonians ble avgjort etter omkamp.
Gjáar kommuna

Gjáar kommuna var en kommune på Færøyene. Den ble utskilt fra Funnings kommuna i 1948, med et areal på 19 km². Den nye kommunen omfattet kun bygda Gjógv, og hadde 146 innbyggere i 1960. 1. januar 2005 ble kommunen innlemmet i Sunda kommuna. Gjáar kommuna hadde ved innlemmelsen 54 innbyggere.
Miniclip

Miniclip er en nettside med gratis nettspill. Den ble startet opp i 2001 av Robert Small og Tihan Presbie med et budsjett på 40 000 britiske pund og vokste raskt derfra. Miniclip er kjent for sin store samling spill. Den er verdens største privateide spillnettside, med over 70 millioner aktive brukere. I 2008 var selskapet verdt rundt 900 millioner britiske pund og hadde en fortjeneste på 20 millioner mellom 2006 og 2008. I 2015 ble mesteparten av Miniclips aksjer kjøpt opp av Tencent. I desember 2016 hadde Miniclips utgitte spill på mobile enheter oversteget en milliard, med mer enn 350 millioner nedlastinger det foregående året. I mai 2017 hadde nettsiden en Alexa-rangering på 1417.
Valira

Valira, også kalt Gran Valira, er en elv i Andorra. Den har sitt utspring i Pyreneene og er en sideelv til Segre, som igjen renner ut i Ebro, en av de viktigste elvene i Spania. Valira renner gjennom hovedstaden Andorra la Vella.
Valira er Andorras største elv. Den samler alle elver i landet, bortsett fra i Solana d'Andorra, som ligger på nordsiden av Pyreneene. Hovedelven dannes av Valira d'Orient og Valira del Nord, som møtes i kommunen Escaldes-Engordany. Også elven Madriu renner ut i Valira. Elvesystemet er til sammen 41,4 km langt.